## Barrachina: “Impulsar la investigació agrària és apostar per un camp més fort i competitiu”

*** La Conselleria d’Agricultura destina 1,1 milions d’euros a les estacions experimentals agràries de la Comunitat Valenciana
* La xarxa d’estacions experimentals està formada pels centres de Carcaixent, Vila-real, Llutxent i Elx, i per la seu central de Moncada**

La Conselleria d’Agricultura, Aigua, Ramaderia i Pesca destina 1,1 milions d’euros a les estacions experimentals agràries de la Comunitat Valenciana, dels quals més de 500.000 euros s’invertixen en l’estació situada a Elx, considerada com un referent en innovació agrícola i reg eficient i una de les més reconegudes pel seu treball en cultius tradicionals com el magraner, la figuera, la llimera o la carxofa, tal com ha explicat el conseller Miguel Barrachina durant la seua visita a l’Estació Experimental Agrària d’Elx (EEA-Elx).

El conseller, que ha estat acompanyat per l’alcalde de la localitat, Pablo Ruz, ha assenyalat que l’EEA-Elx té més de 80 anys d’història com a centre de referència en experimentació, formació i transferència de tecnologia agrícola, i forma part de la xarxa d’estacions experimentals juntament amb els centres de Carcaixent, Vila-real, Llutxent i Moncada.

Barrachina ha subratllat que “invertir en estes estacions no solament és apostar per la innovació, sinó també per la rendibilitat de les explotacions agràries i per l’ús eficient de l’aigua en un context d’escassetat hídrica”. Així mateix, ha afirmat que “estos centres són clau per a anticipar problemes, millorar cultius i assessorar directament els agricultors en noves tècniques més sostenibles”.

**Un centre estratègic al Baix Segura**

A més de la inversió en funcionament i activitat tècnica, la Conselleria està executant una obra de rehabilitació integral en el complex de l’Estació d’Elx, amb una inversió addicional de 3,2 milions d’euros. Esta actuació permetrà recuperar l’emblemàtic edifici conegut com la ‘Casa de l’Aigua’, que data de principis del segle XX i que simbolitza la història agrícola i de regadiu del Camp d’Elx.

“Volem que l’estació d’Elx siga un punt de trobada entre tradició i futur, entre els desafiaments actuals i les solucions que la ciència i l’experiència poden oferir als nostres agricultors”, ha explicat Barrachina.

**Assajos i formació contínua**

El Pla d’experimentació 2025 de l’EEA-Elx inclou assajos pioners en cultiu superintensiu de figuera, fertirrigació sostenible en magraner i llimera, recuperació de varietats locals de vinya i tomaca, control biològic de plagues com la vespa de l’ametler o la cotxinilla de la palmera, així com assajos en olivera, plantes aromàtiques i cobertes vegetals en producció ecològica.

En l’àmbit formatiu, l’estació ha desenrotllat més de 95 activitats en els últims dos anys, amb més de 2.600 alumnes inscrits, i té previst realitzar 52 jornades i cursos en 2025. També es realitzen pràctiques en col·laboració amb la Universitat Miguel Hernández i la Universitat d’Alacant, així com formació professional agrària.

“La formació, l’experimentació i l’assessorament directe a l’agricultor són els tres pilars que definixen el treball d’estes estacions”, ha conclòs el conseller.

Fecha: 22/05/2025